26. januar 2017

Beretning for kalenderåret 2016

Dette er beretningen for foreningens 17. sæson.

Igen en dejlig sæson med masser af sjove oplevelser for os alle.

Men det er jo også derfor vi godt kan lide at være sammen. Sådan skal det være.

Samarbejdet med Roskilde Bowling center fungerer godt i det daglige. Vi har undervejs i året ikke haft væsentlige problemer. Vi er rigtig glade for et godt samarbejde med de daglige medarbejdere.

Vi har haft et statusmøde med bowlingcentrets ledelse. Vi gav udtryk for at være tilfredse – og det gjorde de også. Der er en ny direktør idet Tobias har overtaget forretningen – og han vil gerne videre. Det kan vi kun være tilfredse med.

 Vi har ikke problemer med at bede om ændrede spilletider til vore særlige arrangementer – her er det rigtig dejligt, bowlingcentret er åbent fra morgenstunden.

Vi gennemførte alle vore arrangementer, herunder også med vore 2 venskabs klubber, De glade Bowlere i Rødovre, og Pensionær i Lund. Det giver mulighed for 4 venskabskampe på en sæson – 2 ude og 2 hjemme.

Vi har i bestyrelsen slet ingen intentioner om, at etablere samarbejde med flere venskabsklubber. Vi prioriterer samværet med jer i det daglige højere – herunder at gennemføre vore sociale arrangementer.

Vi har nu flere gange prøvet at afvikle venskabskampene med Lund som Handicap-spil. Det er vor opfattelse, at det er blevet vel modtaget.

Generelt klarer vi os rigtig pænt på enkeltmandsniveau. På holdniveau har vi på en god dag prøvet at vinde. Kan ikke lige huske årstallet – men det er sket. Dog ikke i 2015 eller 2016.

Vi har under alle omstændigheder nogle rigtig hyggelige timer sammen med dem alle.

Og de siger, at de også er glade for at være sammen med os. Det er jo mindst lige så vigtigt. Uanset hvilket gennemsnit den enkelte fra Seniorbowl har – så skal det ikke afholde vedkommende fra at deltage i en venskabskamp, hvis man har lyst. **Sådan er det bare.**

Sommerudflugten til Møn blev afholdt den sidste torsdag i april – det er nu en fast del af planlægningen, idet vi så ikke får problemer med, at mange starter op på diverse sommeraktiviteter i maj.

Det er bestyrelsens opfattelse, at det var en rigtig dejlig og vellykket tur – og regnvejret placerede sig jo rigtig fint. Nemlig når vi var indendørs.!

Vi har fastholdt vore priser på træning mm gennem hele 2016 – og vil også søge at gøre det i 2017.

Mad er dog blevet lidt dyrere – det må vi acceptere, til gengæld er priserne for baneleje fastholdt, det forventes den også at blive i 2017. Vi er i hvert fald ikke blevet orienteret om prisstigninger fra Roskilde Bowlingcenters side.

Ved indgangen til 2016 var vi i bestyrelsen lidt bekymret for, om vi kunne fastholde vore priser, idet vi så et underskud i horisonten – men som vi kommer tilbage til, så er det lykkes at komme ud af 2016 med et positivt resultat.

Vi har ydet samme tilskud fra foreningen til de større fællesarrangementer – nytårstaffel og sommerudflugt/jubilæum.

Juleafslutning, generalforsamling og års afslutning er fortsat afholdt madmæssigt for klubbens regning. Den tradition vil vi ikke bryde.

Tilskud til venskabskampe er heller ikke justeret, idet det kun vil være en afgrænset del af medlemmerne som får glæde heraf.

Det interne mesterskabsspil har også en lang tradition bag sig – ja måden det afvikles på, er faktisk en del af vore vedtægter. Det giver anledning til mange drøftelser mand og kvinde imellem, men uanset måden, så er der ingen tvivl om, at det er en vigtig del af klubben. Alle kæmper med sig selv – og det er nok det væsentligste.

For bestyrelsen har det været dejligt at blive mødt med så mange glade smil og bemærkninger. Tak for det.

Vi oplever også, at vi alle har det rart sammen, når vi er samlet – enten til tordags træning – eller til diverse arrangementer. I vor ansøgning om midler fra frivilligpuljen i Roskilde kommune, er det helt klart det sociale engagement der tæller. Vi har her fået 12.000 kr i tilskud – man fristes til at sige ”som vi plejer”

Så fra bestyrelsen kan vi kun karakterisere sæsonen som ”meget tilfredsstillende”.

Vi er ved udgangen af 2016 kun 107 aktive medlemmer og 5 passive medlemmer, altså i alt 112 medlemmer, mod 125 ved årets begyndelse. Der er således rigtig god plads til nye medlemmer, dog med en øvre grænse på 130 medlemmer. Vi er ret stolte af, at have 2 medlemmer på 90+

Der vil altid være en afgang – i vor aldersklasse kan det ikke være anderledes. Det er en stor glæde, at selv om man er syg, så møder man op til de arrangementer, som man kan overskue at deltage i.

Vi er 76 der er tilmeldt til træning kl.11.00. Med de normale afbud, betyder det at vi kan besætte ca 18 baner hver torsdag på dette tidspunkt. Der er som nævnt mulighed for nye deltagere til kl 11.00

Vi mener ikke, at vi skal besætte mere end 10 baner kl. 13.00 – det vil simpelthen betyde for meget arbejde – og for store arrangementer. Vi har også her mulighed for nye deltagere. I dag er der tilmeldt 31 til træning kl 13.00. Med afbud besætter vi i dag 7 baner hver gang.

Vi har i 2016 fået 3 nye medlemmer og har i samme periode haft en afgang på 16.

Rigtig hjertelig velkommen til alle nye – vi bestræber os i bestyrelsen på at modtage jer på en god og ordentlig måde – og kan se, at det gør ”de gamle” medlemmer også. Håber i har den samme oplevelse

I 2016 har vi fortsat med nogle fælles arrangementer, mellem dem der spiler kl. 11.00 og dem der spiller kl. 13.00. Det mener vi fungerer tilfredsstillende.

Ved de fælles arrangementer vil vi prøve at skifte mellem forskellige former for spil – ”gul kegle”, ”dobbelt gul kegle”, og ”handicap-spil” efter bowlingcentrets metode.

Vi mener at formen, hvor vi spiller 3 pr hold – og i 5 kvarter pr hold – alt i alt 2½ time, giver gode muligheder for en hyggelig snak.

Den store tilslutning til de fælles arrangementer taler sit tydelige sprog om en klub, hvor der er fokus på det sociale samvær. Og hvor man gerne deltager.

* Nytårstaffel 2016, med en dejlig menu havde 106 deltagere.
* Generalforsamling, med en let anretning havde 100 deltagere.
* Sommerudflugt til Møn med 76 deltagere.
* Årsafslutning, med en let anretning og fejring af vore klubmestre havde 103 deltagere.
* Juleafslutning, med gløgg og æbleskiver havde 105 deltagere. Vi fortsatte ”traditionen” med en beskeden julegave til os alle – det er vor opfattelse, at den også i 2016 blev vel modtaget.

Det vil vi gerne fortsætte med. Det skal være på et niveau, hvor vi for beskedne midler kan være med til at gøre det rart og sjovt.

I årets løb har foreningen modtaget tilskud fra Roskilde kommune, Holte vinlager, DITO bus Netto og Roskilde Bowlingcenter. Hertil kommer diverse mindre ”donationer” i forbindelse med vor Nytårsgalla.

Det er vi meget glade for – det har været med til at give klubben et godt grundlag for afholdelse af diverse arrangementer.

I 2016 fortsatte vi med at udsende resultatet af mesterskabsspillet og invitationer til venskabskampe til alle med e-mail – det er vor opfattelse, at det bliver godt modtaget.

Brug Netbank til at betale med, hvis muligt.

Vor hjemmeside har været ”syg” i første halvdel af 2016 – men er ny kommet i gang igen med et nyt system. Det skal vi lige lære at kende, men så er det også vor opfattelse, at vi nok skal få glæde af det.

Bestyrelsen